text: Forbrugerne plaget af buldrende gasfyr
  30 november 2010 kl. 14.38
  60.000 husstande i Syd- og Sønderjylland får nu naturgas fra Tyskland.
  Det giver gener for en del af forbrugerne. Pludselig begynder deres fyr at buldre, fordi der kommer for meget luft til forbrændingen.
  Problemet kan klares med en justering af fyret. Det skal et autoriseret servicefirma typisk have omkring 1.000 kroner for.
  I en andelsboligforening i Horsens har 12 af 33 husstande fået problemer med deres fyr.
   
  Andelsboligforeningen vil meget gerne sende den samlede regning for justering af fyrene videre til DONG, men det har selskabet afslået.
  
  Ikke noget at komme efter
  - Kan det være rigtigt, at DONG køber en anden gas og vi forbrugere får regningen, spørger en af beboerne, Niels Erik Christensen, retorisk.
  DONG mener ikke, at der er noget at komme efter.
  Selskabet henviser til, at den tyske gas lever op til alle de danske krav til naturgas, selv om gassen har en uensartet kvalitet i forhold til gassen fra Nordsøen.
  Den tyske gas har en lavere brændværdi. Det vil sige, at den giver mindre energi pr. kubikmeter, men det udligner DONG ved prisfastsættelsen.
  DONG mener ikke, at den tyske gas giver en sikkerhedsrisiko.
  Importen af gas fra Tyskland skyldes, at naturgassen i Nordsøen ventes at slippe op i løbet af få år.
  